CELEX: 52014PC0106
Language: mt
Date: 2014-02-26
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt tal-Kooperazzjoni Doganali bejn l-UE u ċ-Ċina rigward rikonoxximent reċiproku tal-Programm tal-Operatur Ekonomiku Awtorizzat fl-Unjoni Ewropea u l-Miżuri dwar Ġestjoni Klassifikata tal-Programm ta' Intrapriżi fir-Repubblika Popolari taċ-Ċina

|
			
		
		
		52014PC0106
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt tal-Kooperazzjoni Doganali bejn l-UE u ċ-Ċina rigward rikonoxximent reċiproku tal-Programm tal-Operatur Ekonomiku Awtorizzat fl-Unjoni Ewropea u l-Miżuri dwar Ġestjoni Klassifikata tal-Programm ta' Intrapriżi fir-Repubblika Popolari taċ-Ċina /* COM/2014/0106 final - 2014/0054 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-leġiżlazzjoni tal-Unjoni Ewropea
(UE) dwar l-Operatur Ekonomiku Awtorizzat ("OEA") kienet introdotta
permezz ta' emenda għall-Kodiċi Doganali tal-Komunità
(ir-Regolament 648/2005 adottat f’April 2005). Din
il-leġiżlazzjoni tal-OEA daħlet fis-seħħ
f’Jannar 2008. L-għan tal-programmi ta' sħubija fil-kummerċ
bħall-programm tal-OEA huwa li jipprovdu faċilitazzjoni
lill-kummerċjanti affidabbli li juru konformità ma' rekwiżiti
tad-dwana u jiżguraw il-parti tagħhom tal-katina ta’ provvista
internazzjonali.
Ir-rikonoxximent reċiproku tal-programmi
ta’ sħubija fil-kummerċ isaħħaħ is-sigurtà
tat-totalità tal-katina tal-provvista u jiffaċilita n-negozju.
Jikkonsolida fuq livell internazzjonali l-approċċ miftiehem fil-Qafas
tal-Organizzazzjoni Doganali Dinjija għall-Istandards
għall-Iżgurar u l-Iffaċilitar tal-Kummerċ. Jindirizza wkoll
it-tħassib tal-komunità tan-negozju sabiex tiġi evitata
l-proliferazzjoni tar-rekwiżiti u sabiex jiġu standardizzati
l-proċeduri tas-sigurtà fid-dwana.
Il-Ftehim dwar Kooperazzjoni u Assistenza
Amministrattiva Reċiproka fi Kwistjonijiet Doganali ("FKDARAKD")
bejn il-Komunità Ewropea u l-Gvern tar-Repubblika Popolari taċ-Ċina
("iċ-Ċina") iffirmat fit-8 ta' Diċembru 2004
iservi bħala bażi għar-relazzjonijiet doganali bejn l-UE u
ċ-Ċina. Skont l-FKDARAKD, l-awtoritajiet doganali rispettivi
jimpenjaw ruħhom li jiżviluppaw kooperazzjoni doganali li tkopri kull
kwistjoni marbuta mal-applikazzjoni tal-leġiżlazzjoni doganali. B'mod
partikolari, jimpenjaw ruħhom li jiżviluppaw azzjonijiet ta’
ffaċilitar tal-kummerċ fi kwistjonijiet doganali filwaqt li jqisu
x-xogħol magħmul minn organizzazzjonijiet internazzjonali.
Rikonoxximent reċiproku għandu
jippermetti lill-UE u liċ-Ċina jipprovdu benefiċċji
faċilitattivi għal operaturi ekonomiċi li investew
fil-konformità u fis-sigurta tal-katina ta' provvista u li ġew
iċċertifikati fil-programmi ta' sħubija fil-kummerċ
rispettivi tagħhom.
F'Settembru 2010 l-Kumitat Konġunt
tal-Kooperazzjoni Doganali bejn l-UE u ċ-Ċina ("KKKD")
għamel talba għall-abbozz ta' pjan direzzjonali lejn rikonoxximent
reċiproku tal-programmi OEA. F'Diċembru 2010 dan il-pjan
direzzjonali ġie miftiehem fil-laqgħa tal-Grupp ta' Tmexxija
Konġunt għall-Kooperazzjoni Doganali bejn l-UE– u ċ-Ċina
("GT-KKKD").
F'Ġunju 2011 il-paragun fil-fond
bejn il-programm OEA tal-UE u l-Miżuri dwar il-Programm tal-Ġestjoni
ta' Intrapriżi taċ-Ċina ġie konkluż mill-Grupp ta'
Ħidma ta' Rikonoxximent Reċiproku tal-OEA bejn l-UE u
ċ-Ċina. Wara dan il-paragun fil-fond li inkluda kemm
rieżaminazzjonijiet dokumentarji u kemm kontrolli ta' implimentazzjoni
prattiċi, il-GT-KKKD bejn l-UE u ċ-Ċina kkonkluda li
ż-żewġ programmi jistgħu jkunu kkunsidrati kumpatibbli
b'mod reċiproku. 
F'Ġunju 2012 il-KKKD bejn l-UE u
ċ-Ċina qabel li jnedi negozjati formali. Minn dak iż-żmien
'l hawn, seħħew tliet sessjonijiet ta' negozjati; l-ewwel waħda
f'Jannar 2013, it-tieni f'Marzu 2013 u t-tielet f'Ottubru 2013
sabiex jiġi finalizzat l-abbozz tad-deċiżjoni tal-KKKD bejn l-UE
u ċ-Ċina dwar rikonoxximent reċiproku tal-OEA.
Rikonoxximent Reċiproku ta' programmi ta'
sħubija fil-kummerċ huwa komponent prinċipali tal-Qafas
Strateġiku għall-Kooperazzjoni Doganali bejn l-UE u ċ-Ċina.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-Istati Membri ġew ikkonsultati
fil-qafas tal-Grupp ta' Ħidma dwar l-Unjoni Doganali tal-Kunsill
tal-Unjoni Ewropea.
M'hemmx bżonn ta’ valutazzjoni tal-impatt
sakemm id-deċiżjoni tal-KKKD bejn l-UE u ċ-Ċina timplimenta
l-FKDARAKD u ma timmodifikax is-sostanza tiegħu.
3.           L-ELEMENTI
ĠURIDIĊI TAL-PROPOSTA
Il-Kunsill hu mitlub li jadotta
Pożizzjoni tal-Unjoni dwar abbozz ta' deċiżjoni tal-KKKD
ibbażata fuq l-Artikolu 207(4) l-ewwel subparagrafu, flimkien
mal-Artikolu 218(9) tat-Trattat dwar il-Funzjonament tal-Unjoni Ewropea ("TFUE").
Il-bażi ġuridika għall-abbozz
tad-deċiżjoni tal-KKKD hi mniżżla fl-Artikolu 21
tal-FKDARAKD.
Il-proposta taqa’ taħt il-politika komuni
tal-kummerċ, li hija kompetenza esklużiva tal-Unjoni. Għalhekk,
il-prinċipju tas-sussidjarjetà ma japplikax.
4.           L-IMPLIKAZZJONI
BAĠITARJA
Il-proposta ma għandha l-ebda
implikazzjoni diretta fuq il-baġit tal-Unjoni.
2014/0054 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f'isem l-Unjoni Ewropea, fil-Kumitat Konġunt
tal-Kooperazzjoni Doganali bejn l-UE u ċ-Ċina rigward rikonoxximent
reċiproku tal-Programm tal-Operatur Ekonomiku Awtorizzat fl-Unjoni Ewropea
u l-Miżuri dwar Ġestjoni Klassifikata tal-Programm ta'
Intrapriżi fir-Repubblika Popolari taċ-Ċina
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 207(4)
l-ewwel subparagrafu, flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Il-Ftehim bejn il-Komunità
Ewropea u r-Repubblika Popolari taċ-Ċina (iċ-Ċina) dwar
kooperazzjoni u assistenza amministrattiva reċiproka fi kwistjonijiet
doganali (minn hawn 'il quddiem imsejjaħ "l-FKDARAKD")
daħal fis-seħħ fl-1 ta' April 2005.
(2)       Skont l-Artikolu 6
tal-FKDARAKD, il-Partijiet Kontraenti jimpenjaw ruħhom li jiżviluppaw
kooperazzjoni doganali li tkopri kull kwistjoni marbuta mal-applikazzjoni
tal-leġiżlazzjoni doganali; huma jimpenjaw ruħhom ukoll li
jiżviluppaw azzjonijiet ta' ffaċilitar tal-kummerċ fi
kwistjonijiet doganali.
(3)       Rikonoxximent reċiproku
ta' programmi ta' sħubija fil-kummerċ, jiġifieri l-Programm
tal-Operatur Ekonomiku Awtorizzat fl-Unjoni Ewropea (l-Unjoni) u l-Miżuri
dwar il-Programm tal-Ġestjoni ta' Intrapriżi taċ-Ċina
jkabbar is-sigurtà tal-katina ta' provvista kif ukoll jiffaċilita
kummerċ internazzjonali, billi jippermetti lill-Partijiet jipprovdu
benefiċċji faċilitattivi lil operaturi ekonomiċi li
investew fil-konformità u żguraw il-parti tagħhom tal-katina ta'
provvista internazzjonali, u li ġew iċċertifikati taħt il-programmi
ta' sħubija fil-kummerċ rispettivi tagħhom.
(4)       Huwa għalhekk xieraq li
jkun stabbilit rikonoxximent reċiproku tal-programmi ta’ sħubija
fil-kummerċ.
(5)       Rikonoxximent reċiproku
għandu jiġi stabbilit permezz ta' deċiżjoni tal-Kumitat
Konġunt tal-Kooperazzjoni Doganali ("KKKD") li kien stabbilit
skont l-Artikolu 21 tal-FKDARAKD.
(6)       Għalhekk, l-Unjoni
għandha tieħu pożizzjoni fi ħdan il-KKKD kif
imniżżel fl-abbozz tad-deċiżjoni mehmuż,
ADOTTA DIN
ID-DEĊIŻJONI: 
Artikolu 1
Il-pożizzjoni li għandha tiġi
meħuda mill-Unjoni Ewropea fil-Kumitat Konġunt tal-Kooperazzjoni
Doganali, stabbilit mill-Ftehim bejn il-Komunità Ewropea u r-Repubblika
Popolari taċ-Ċina dwar kooperazzjoni u assistenza amministrattiva fi
kwistjonijiet doganali, tkun ibbażata fuq l-abbozz tad-Deċiżjoni
tal Kumitat Konġunt tal-Kooperazzjoni Doganali mehmuż ma' din
id-Deċiżjoni.
Artikolu 2
Wara
l-adozzjoni tagħha, id-Deċiżjoni tal-Kumitat Konġunt
tal-Kooperazzjoni Doganali tiġi ppubblikata f’Il-Ġurnal
Uffiċjali tal-Unjoni Ewropea.
Artikolu 3
Din
id-Deċiżjoni tidħol fis-seħħ mal-firma tagħha.
Magħmul fi Brussell,
                                                                       Għall-Kunsill
                                                                       Il-President